Σουτζουκάκια σε τερίνα
Μια ιδιαίτερη τερίνα που με  την πρώτη μπουκιά θα σας φέρει στο μυαλό σουτζουκάκια. Το κύμινο είναι εκεί, η σάλτσα επίσης - μπαίνει στο μείγμα του κιμά. Σερβιρισμένη με ρύζι ή πουρέ είναι ωραιότατη.
800 γρ. κιμάς μοσχαρίσιος, 4 φέτες ψωμιού (μόνο η ψίχα), 3 σκελίδες σκόρδου, λιωμένες, 2 φλιτζ. τσαγιού γλυκό κρασί (κατά προτίμηση Μαυροδάφνη), 2 αυγά, βιολογικά, 450 γρ. ολόκληρα ντοματάκια από κονσέρβα με το χυμό τους, ψιλοκομμένα, 1 κουτ. γλυκού κοφτό κύμινο, σε σκόνη, 4 κουτ. σούπας ελαιόλαδο, 1 φλιτζ. τσαγιού γραβιέρα Νάξου τριμμένη, 1/2 κουτ. γλυκού ρίγανη ξερή, 1/2 κουτ. γλυκού ζάχαρη, αλάτι, πιπέρι
Για τα σουτζουκάκια σε τερίνα ξεκινάμε και σε ένα βαθύ τηγάνι ζεσταίνουμε το ελαιόλαδο και προσθέτουμε τα ντοματάκια με το  χυμό τους.Τα αφήνουμε σε χαμηλή θερμοκρασία για 7 με 8 λεπτά, ανακατεύοντας ώστε να στεγνώσει η σάλτσα.Στο  τέλος, προσθέτουμε τη ζάχαρη και αλατοπιπερώνουμε ελαφρώς.Αφήνουμε τη σάλτσα στην άκρη να κρυώσει.Σε  ένα μπολ μουσκεύουμε το ψωμί στο κρασί μέχρι να μαλακώσει και το στύβουμε καλά.Προθερμαίνουμε το φούρνο στους 180° C.Σε μια λεκανίτσα ενώνουμε τον κιμά με το λιωμένο σκόρδο, τα αυγά ελαφρά χτυπημένα, το ψωμί, το  κύμινο, την κρύα σάλτσα ντομάτας, τη ρίγανη, τη γραβιέρα  (αν βάλουμε) και αλατοπιπερώνουμε.Ανακατεύουμε τα υλικά, τα ζυμώνουμε και μεταφέρουμε το μείγμα σε μια λαδωμένη μακρόστενη φόρμα  για κέικ.Σκεπάζουμε τη φόρμα με αλουμινόχαρτο και ψήνουμε στο φούρνο στους 180°  C για 1 ώρα.Στα τελευταία 15  λεπτά ξεσκεπάζουμε τη φόρμα και αφήνουμε την τερίνα να ροδίσει.Αποσύρουμε το ταψί από το φούρνο και όταν κρυώσει  λίγο, ξεφορμάρουμε την τερίνα σε μια μακρόστενη πιατέλα.Κόβουμε σε κομμάτια και  τη γαρνίρουμε, αν θέλουμε,  με μια ελαφριά σάλτσα ντομάτας.Συνοδεύουμε με πουρέ πατάτας ή ρύζι πιλάφι.
Αυγά,Μοσχαρίσιος κιμάς,Ντομάτα